九鼎山歌
王士性 (Ming)
君不见巴西吴使君，君家九峰号凌云。三峨隐隐天际分。又不见沅陵张仲子，君家九疑隔湘水。白云尽入苍梧里，就中九鼎亦巑岏，五云自昔称奇观。朅来选胜正阳九，北风吹雁天宇宽。白衣望断黄花老，落落长松翠色寒。疏棂朗月照清夜，大壑噫气抟林端。燕垒蜂房嵌空碧，清罄一声天咫尺。秋旻欲化无羽翼，仰头好把双星摘。君为我浩饮，我为君朗吟。乌帽笼头吹不落，杖底青山知我心。醉睨点苍山上雪，手扑飞花和酒咽。